Adesua 80: Onyankopɔn Nkurɔfo Fi Babilon
MFE bɛyɛ abien atwam fi bere a Mediafo ne Persiafo faa Babilon. Na hwɛ nea ɛrekɔ so afei! Yiw, Israelfo refi Babilon. Ɛyɛɛ dɛn na wɔdee wɔn ho? Hena na ɔmaa wɔn kwan sɛ wɔnkɔ?
Persia hene Kores na ɔmaa wɔn kwan. Bere tenteenten ansa na wɔrewo Kores no Yehowa maa ne diyifo Yesaia kyerɛwee wɔ ne ho sɛ: ‘Wobɛyɛ nea mepɛ sɛ woyɛ. Wobegyaw aponkɛse no ano ato hɔ ma woafa kurow no.’ Na Kores na odii anim ma wɔfaa Babilon dommum. Mediafo ne Persiafo no faa aponkɛse a na wɔagyaw ano ato hɔ no mu baa kurow no mu anadwo.
Nanso Yehowa diyifo Yesaia kae nso sɛ Kores de ahyɛde bɛma sɛ wɔnkyekye Yerusalem na wonsi asɔredan no bio. So Kores de ahyɛde yi mae anaa? Yiw. Nea Kores ka kyerɛɛ Israelfo no ni: ‘Afei monkɔ Yerusalem, na munkosi Yehowa, mo Nyankopɔn, asɔrefi.’ Na eyi ara na Israelfo yi rekɔyɛ.
Nanso na ɛnyɛ Israelfo a wɔwɔ Babilon no nyinaa na wobetumi atwa kwan tenten no asan akɔ Yerusalem. Ná ɔkwan no ware yiye, bɛyɛ akwansin 500 (kilomita 800), na na ebinom nni ahoɔden sɛ wobetwa kwan tenten a ɛte saa. Na nneɛma afoforo bi nso nti ebinom ankɔ. Nanso Kores ka kyerɛɛ wɔn a na wɔrenkɔ no sɛ: ‘Momfa dwetɛ ne sika ne akyɛde afoforo mma wɔn a wɔresan akɔkyekye Yerusalem na wɔasi n’asɔrefi no.’
Enti wɔde akyɛde pii maa Israelfo a wɔrekɔ Yerusalem no. Na Kores de nkuruwa ne nnwinne ahorow a Ɔhene Nebukadnesar fa fii Yehowa asɔrefi hɔ bere a ɔsɛee Yerusalem no maa wɔn. Ná nneɛma a ɛsɛ sɛ nkurɔfo no san de kɔ no dɔɔso.
Bere a wotuu kwan bɛyɛ asram anan no, Israelfo no san koduu Yerusalem bere ano pɛpɛɛpɛ. Na adi mfe 70 pɛpɛɛpɛ fi bere a wɔsɛee kurow no, na na obiara nte asase no so koraa. Enti ɛwom sɛ na Israelfo no asan aba wɔn kurom de, nanso na wobehyia mmere a emu yɛ den, sɛnea yebehu no.
Yesaia 44:28; 45:1-4; Esra 1:1-11.
Nsɛmmisa
- Sɛ wohwɛ mfonini no a, dɛn na Israelfo no reyɛ?
- Ɔkwan bɛn so na nkɔm a Yehowa nam Yesaia so hyɛe no nyaa mmamu wɔ Kores so?
- Dɛn na Kores ka kyerɛɛ Israelfo a wɔrentumi nsan nkɔ Yerusalem no?
- Dɛn na Kores de maa nkurɔfo no sɛ wɔnsan mfa nkɔ Yerusalem?
- Bere tenten ahe na egyee Israelfo no ansa na wokodu Yerusalem?
- Ná mfe dodow ahe na atwam a asase no ada hɔ a nnipa nte so?
Nsɛmmisa foforo
- Kenkan Yesaia 44:28 ne 45:1-4.
Ɔkwan bɛn so na Yehowa sii so dua sɛ nkɔmhyɛ a ɛfa Kores ho no bɛbam ɔkwan biara so? (Yes. 55:10, 11; Rom. 4:17)
Dɛn na Yesaia nkɔmhyɛ a ɛfa Kores ho no da no adi wɔ tumi a Yehowa Nyankopɔn wɔ sɛ ɔka nea ɛbɛba daakye no ho? (Yes. 42:9; 45:21; 46:10, 11; 2 Pet. 1:20)
- Kenkan Esra 1:1-11.
Ɔkwan bɛn so na yebetumi ‘ahyɛ’ wɔn a wɔde wɔn ho ahyɛ bere nyinaa ɔsom adwuma mu no ‘abasam den’ nnɛ de adi wɔn a wɔantumi ansan ankɔ Yerusalem no nhwɛso akyi? (Esra 1:4, 6; Rom. 12:13; Kol. 4:12)
twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn